b'\n_START_ARTICLE_\nNavadni pelin\n_START_SECTION_\nOpis\n_START_PARAGRAPH_\nNavadni pelin je trajnica, ki zraste od 100 do 250 cm visoko in ima mo\xc4\x8dno razvejano steblo, ki je pogosto rde\xc4\x8de obarvano. Listi so dvakrat pernato deljeni, zgoraj ble\xc5\xa1\xc4\x8de\xc4\x8de temno zeleni, spodaj pa gosto dlakavi in belo polsteni. Cvetovi, majhni ovalni ko\xc5\xa1ki, zdru\xc5\xbeeni v razvejana latasta socvetja se razvijejo poleti, saj navadni pelin cveti od julija do sredine septembra. Opra\xc5\xa1uje se s pomo\xc4\x8djo vetra, cvetni prah pa je trikolporaten, okroglast do rahlo podolgovat in ima premer od 18 do 23 \xce\xbcm._NEWLINE_Navadni pelin je samonikel v Evropi in Aziji, kasneje pa se je raz\xc5\xa1iril tudi po Severni Ameriki.\n_START_SECTION_\nZdravilne lastnosti\n_START_PARAGRAPH_\nPelin so v ljudskem zdravilstvu uporabljali za pomo\xc4\x8d delovanju ledvic in obto\xc4\x8dil, pri prebavnih motnjah, menstrualnih te\xc5\xbeavah, pri driski, \xc4\x8drevesnih kr\xc4\x8dih, bruhanju, zlatenici, pa tudi pri zdravljenju melanholije, depresije, sr\xc4\x8dnem popu\xc5\xa1\xc4\x8danju, \xc5\xa1\xc4\x8ditil pa naj bi tudi pred plju\xc4\x8dnimi obolenji, \xc4\x8distil prebavila in notranje organe. Prah iz korenine naj bi po nekaterih virih zdravil celo epilepsijo in histerijo. V \xc5\xa1tevilnih tradicionalnih zdravilstvih se pripravki iz navadnega pelina uporabljajo proti oku\xc5\xbebam z glistami in drugim parazitom v prebavilih.\n_START_SECTION_\nStrupene lastnosti\n_START_PARAGRAPH_\nPelin vsebuje toksin tujon, ki v prevelikih koli\xc4\x8dinah in v dalj\xc5\xa1em obdobju lahko privede do bruhanja, trebu\xc5\xa1nih kr\xc4\x8dev, glavobolov, omoti\xc4\x8dnosti in motenj centralnega \xc5\xbeiv\xc4\x8dnega sistema, zaradi \xc4\x8desar se uporaba te rastline odsvetuje nose\xc4\x8dnicam in doje\xc4\x8dim materam.'